3. ลักษณะการประกอบธุรกิจ

บริษัท เนาวรัตน์พัฒนาการ จำกัด (มหาชน)
เริ่มประกอบธุรกิจรับเหมาก่อสร้างและผลิตเสาเข็มคอนกรีตอัดแรง ตั้งแต่ปี พ.ศ.2519 ในปี
พ.ศ.2538 ได้แปรสภาพเป็นบริษัทมหาชน จำกัด และเปลี่ยนชื่อจาก บริษัท เนาวรัตน์พัฒนาการ
จำกัด เป็น บริษัท เนาวรัตน์พัฒนาการ จำกัด (มหาชน) เมื่อวันที่ 17 กุมภาพันธ์ 2538
บริษัทได้เพิ่มทุนจดทะเบียนและเรียกชำระทุนเพิ่มเป็น 500 ล้านบาท
โดยการเสนอขายหุ้นเพิ่มทุนแก่ประชาชนทั่วไป
และนำเข้าจดทะเบียนในตลาดหลักทรัพย์แห่งประเทศไทยในวันที่ 31 สิงหาคม 2538
ตลาดหลักทรัพย์แห่งประเทศไทยรับหลักทรัพย์ของบริษัทเป็นหลักทรัพย์จดทะเบียนเมื่อวันที่ 27
กันยายน 2538 ปัจจุบันบริษัทมีทุนจดทะเบียน 2,217,950,679 บาท และมีทุนชำระแล้ว
1,552,901,243 บาท

บริษัทย่อย

1. Myanmar NWR Company Limited

ในปี พ.ศ.2543 บริษัทได้ลงทุนใน Myanmar NWR Company Limited ตั้งอยู่ที่
International Business Center, Suite No.106, 88 Pyay Road, Hlaing
Township, Yangon, Myanmar โดยบริษัทถือหุ้นร้อยละ 100
เพื่อวัตถุประสงค์ในการรองรับการขยายธุรกิจในด้านการรับเหมาก่อสร้างในประเทศสาธารณรัฐแห่งสหภาพพม่า
มีทุนจดทะเบียน Kyat 1,000,000 ทุนที่เรียกชำระแล้ว Kyat 500,000 หรือประมาณ 3
ล้านบาท ปัจจุบันยังไม่เริ่มประกอบธุรกิจ
เนื่องจากภาวะเศรษฐกิจโดยรวมของประเทศสาธารณรัฐแห่งสหภาพพม่า ยังไม่เอื้ออำนวย

2. บริษัท ยูทิลิตี้ บิสิเนส อัลลายแอนซ์ จำกัด

ในปี พ.ศ.2544 บริษัทได้ลงทุนใน บริษัท ยูทิลิตี้ บิสิเนส อัลลายแอนซ์ จำกัด
ดำเนินธุรกิจด้านการบริหารจัดการโรงงานบำบัดน้ำเสีย โดยลงทุนในอัตราส่วนร้อยละ 50 ต่อมา
เมื่อวันที่ 11 พฤศจิกายน 2546 บริษัทได้ขายเงินลงทุนบางส่วนให้แก่บุคคลภายนอก
ทำให้สัดส่วนเงินลงทุนลดเหลือร้อยละ 33.33 แต่ในไตรมาสที่ 3 ของปี 2549
บริษัทได้ซื้อเงินลงทุนคืนจากบุคคลภายนอก ทำให้ในปัจจุบันบริษัทลงทุนในอัตราส่วนร้อยละ 60.00
ของทุนจดทะเบียนจำนวน 40 ล้านบาท โดยมีทุนที่เรียกชำระแล้วจำนวน 20 ล้านบาท
สำหรับผู้ถือหุ้นอื่นร้อยละ 40 เป็นนิติบุคคลอื่นที่ไม่มีส่วนเกี่ยวข้องใด ๆ กับบริษัท
ทั้งในแง่ของกรรมการและผู้ถือหุ้น

3. NWR (Cambodia) Company Limited

ในปีพ.ศ.2550 บริษัทได้จัดตั้ง NWR(Cambodia) Company Limited ขึ้นในประเทศกัมพูชา
โดยบริษัทถือหุ้นร้อยละ 100 เพื่อรองรับงานบริการและควบคุมงานก่อสร้างที่ประเทศกัมพูชา
มีทุนจดทะเบียน 20 ล้านริ่ลหรือประมาณ 200,000.00 บาทปัจจุบันมีทุนชำระแล้ว 17,000.00
บาท และเริ่มรับงานเป็นผู้ควบคุมการก่อสร้างงานสะพานข้ามแม่น้ำ TONLE SAP
กับทางบริษัทเอกชนผู้ว่าจ้างคือ L.Y.P.Group Co.,Ltd. มูลค่างาน 2 ล้านเหรียญสหรัฐอเมริกา
ปัจจุบันงานก่อสร้างสะพานนี้เสร็จสมบูรณ์แล้ว

บริษัทร่วม

1. บริษัท ซี.ไอ.เอ็น. เอสเตท จำกัด

ในเดือนกันยายน 2549 บริษัทได้ลงทุนในบริษัท ซี.ไอ.เอ็น. เอสเตท จำกัด
เพื่อดำเนินการจัดหาที่ดินและพัฒนาเป็นคอนโดมิเนียม 47
ชั้นเพื่ออยู่อาศัยเพื่อขายที่ถนนลาดพร้าวระหว่างซอย 12–14 ชื่อโครงการ“ดิ อิสสระ ลาดพร้าว”
มูลค่าโครงการประมาณ 1,868.68 ล้านบาท โครงการก่อสร้างเริ่มต้นเดือนมกราคม 2550
สิ้นสุดเดือนกันยายน 2554 โดยบริษัทลงทุนในอัตราร้อยละ 40 ของทุนจดทะเบียนของบริษัท
ซี.ไอ.เอ็น.เอสเตท จำกัด เป็นจำนวนเงินเท่ากับ 100 ล้านบาท

ในปี 2555 บริษัทได้รับเงินปันผลจากบริษัทนี้เป็นจำนวนเงิน 60 ล้านบาท
และได้บันทึกส่วนแบ่งกำไรเพิ่มเข้าใน “เงินลงทุนในบริษัทร่วม” อีกเท่ากับ 66.45 ล้านบาท

2. บริษัท วีเอสพีเอ็น พร็อพเพอร์ตี้ จำกัด

ในเดือนกุมภาพันธ์ 2550 บริษัทได้ลงทุนในบริษัท วีเอสพีเอ็น พร็อพเพอร์ตี้ จำกัด
เพื่อดำเนินการพัฒนาที่ดินที่อำเภอบางละมุง จังหวัดชลบุรี ขนาดเนื้อที่ 20 ไร่ 33 ตารางวา
เป็นหมู่บ้านริมทะเลจำนวน 45 หลัง เพื่อขาย ชื่อโครงการ “ซีบรีส วิลล่า พัทยา”
มูลค่าโครงการประมาณ 500 ล้านบาท โครงการก่อสร้างเริ่มต้นเดือนมิถุนายน 2550
สิ้นสุดเดือนมีนาคม 2556 โดยบริษัทลงทุนในอัตราร้อยละ 25 ของทุนจดทะเบียนของบริษัท
วีเอสพีเอ็น พร็อพเพอร์ตี้ จำกัด เป็นจำนวนเงินเท่ากับ 25 ล้านบาท

ในปี 2555 บริษัทบันทึกส่วนแบ่งกำไรจากบริษัทนี้ เพิ่มเข้าใน “เงินลงทุนในบริษัทร่วม” อีกเท่ากับ
3.62 ล้านบาท โดยมีการส่งมอบบ้านไปแล้วรวม 32 หลัง ทั้งนี้ บริษัทคาดว่าในปี 2556
จะส่งมอบบ้านที่เหลือ 13 หลังได้ทั้งหมด

กิจการร่วมค้า

นอกจากการดำเนินงานรับเหมาก่อสร้างโดยตรงและรับเหมาช่วงแล้ว
บริษัทยังดำเนินกิจการรับเหมาก่อสร้างร่วมกับบริษัทอื่นในลักษณะกิจการร่วมค้า
เพื่อประมูลโครงการที่ต้องใช้เทคโนโลยีสูง หรือโครงการที่บริษัทไม่มีประสบการณ์การทำงานมาก่อน
โดยการร่วมกันดังกล่าวก็เพื่อให้มีคุณสมบัติตรงตามข้อกำหนดคุณสมบัติของผู้ว่าจ้าง
หรือเพื่อใช้ประโยชน์จากเครื่องจักร อุปกรณ์
และบุคลากรของแต่ละฝ่ายเพื่อเป็นการประหยัดต้นทุนการก่อสร้างในโครงการนั้น

ณ วันที่ 31 ธันวาคม 2555 กิจการร่วมค้าที่บริษัทร่วมทุนด้วยมีอัตราการร่วมทุนร้อยละ 30 ขึ้นไป
ในการจัดทำงบการเงินของบริษัท บริษัทจะรับรู้รายการสินทรัพย์ หนี้สิน
รายได้และค่าใช้จ่ายของกิจการร่วมค้าตามสัดส่วนการร่วมทุนของบริษัทในกิจการร่วมค้านั้นๆ

ในปี 2551 บริษัท ได้ร่วมกับ บริษัท สระบุรีถ่านหิน จำกัด ดำเนินการจัดตั้งกิจการร่วมค้า
โดยใช้ชื่อกิจการร่วมค้าว่า กิจการร่วมค้า เอ็นดับเบิ้ลยูอา-เอสบีซีซี ในอัตราส่วนร้อยละ 50
เพื่อดำเนินการโครงการงานจ้างเหมาขุด-ขนดินและถ่านหินที่เหมืองแม่เมาะ อำเภอแม่เมาะ
จังหวัดลำปาง
ของการไฟฟ้าฝ่ายผลิตแห่งประเทศไทยปัจจุบันได้รับการเซ็นสัญญากับทางผู้ว่าจ้างโดยมีมูลค่าโครงการ
16,672,827,592.25 บาท (ซึ่งไม่รวมค่าไฟฟ้า) โดยมีระยะเวลาดำเนินโครงการ 9 ปี
เริ่มจาก 18 กุมภาพันธ์ 2552 ถึง 5 มีนาคม 2561 และ ณ วันที่ 31 ธันวาคม 2555
ส่งมอบงานแล้วร้อยละ 33.83

ปัจจุบัน กิจการร่วมค้าที่ส่งมอบงานก่อสร้างแล้วแต่ยังมีรายการเคลื่อนไหวเล็กน้อย เช่น
รายการเงินกู้ยืม, เงินให้กู้ยืม

มีดังต่อไปนี้

+------------------------------------------------+---------------------+
| ชื่อกิจการร่วมค้า                                   | ส่วนแบ่งกำไรร้อยละ     |
+------------------------------------------------+---------------------+
|                                                |                     |
+------------------------------------------------+---------------------+
| -   เนาวรัตน์ เอ.เอส.แอสโซซิเอท ร่วมค้า             | 70                  |
+------------------------------------------------+---------------------+
| -   กิจการร่วมค้า โอบายาชิ-เนาวรัตน์                 | 30                  |
+------------------------------------------------+---------------------+
| -   กิจการร่วมค้า เนาวรัตน์ – สเตรกา                | 80                  |
+------------------------------------------------+---------------------+
| -   ITD-NAWARAT (L.L.C.)                       | 40                  |
+------------------------------------------------+---------------------+